Energetikos vidaus rinkos teisės aktuose ir Energijos vartojimo efektyvumo direktyvoje nustatytos vartotojų teisės gauti tikslią matavimo ir suvartojimo informaciją. Skaidri ir aktuali sąskaitų išrašymo informacija didina vartotojų pasitikėjimą ir skatina juos bendradarbiauti. Deja, dauguma europiečių šią informaciją gauna tik vieną arba daugiausia du kartus per metus, o matavimo duomenys dažnai ginčijami. Kad sąskaitos už energiją būtų suprantamesnės vartotojams, Komisija, bendradarbiaudama su nacionalinėmis reguliavimo įstaigomis, apsvarstys, kaip vartotojų gaunamas sąskaitas padaryti aiškesnes, o jų turinį – lengviau palyginamą. Dėl to vartotojai turėtų būti geriau informuojami apie energijos kainų ir sąskaitų pavienius dėmenis, be kitų dalykų, padidinus tinklo įkainių, mokesčių ir rinkliavų skaidrumą.

Merų paktas, kurį pasirašė daugiau kaip 6 000 miestų merų, rodo, kad vietos valdžios įstaigos yra pasirengusios prisiimti savo dalį atsakomybės už naująją energetikos sistemą, t. y. paremti naujovišką vietinę energetiką, įskaitant sprendimais, parengtais pagal Pažangiųjų miestų ir gyvenviečių Europos inovacijų partnerystės susitarimą.

Komisija toliau bendradarbiaus su Merų paktą pasirašiusiomis šalimis, kad vartotojai galėtų lengviau dalyvauti energetikos rinkoje ir veiksmingai valdyti energetikos sąjungą, be kitų priemonių, per vietines energetikos iniciatyvas. Be to, peržiūrint Atsinaujinančiųjų išteklių energetikos ir Efektyvaus energijos vartojimo direktyvas, taip pat naujo modelio rinkos iniciatyvą atsiras galimybių apsvarstyti, kaip sudaryti geresnes sąlygas užmegzti ryšius su novatoriškais energijos tiekėjais, pavyzdžiui, per kolektyvines sistemas.

2.1.3.Visapusiška vartotojų apsauga

Energijos vartotojams ES teisės aktais suteikta didelių teisių, o tų teisės aktų vykdymo užtikrinimas yra prioritetas. Komisija įvertins, kaip įgyvendinamos šios teisės, ir, bendradarbiaudama su vartotojų organizacijomis ir reguliavimo įstaigomis, pateiks išsamių gairių. Bus apsvarstyta, ar į Reglamento dėl bendradarbiavimo vartotojų apsaugos srityje priedą įrašyti su energetika susijusius įstatymus. Energijos vartotojų teisių įgyvendinamumą ir apsaugą toliau užtikrina visų pirma valstybės narės.

Daugiau galimybių ir pasiūlymų turintiems vartotojams reikia dar didesnių garantijų, kad jie galės pasinaudoti veiksminga apsauga nuo nesąžiningos komercijos. Tokius atvejus ir skundus energetikos sektoriuje tiriančioms įstaigoms būtų naudinga glaudžiau bendradarbiauti su analogiškomis įstaigomis kitose valstybėse narėse.

Valstybėms narėms aktuali ir energijos nepritekliaus problema, būtent dėl jos reikia derinti socialinės ir energetikos politikos priemones. Ją reikia spręsti atsižvelgiant į platesnį socialinės apsaugos kontekstą, tačiau būtina prisiminti, kad pagalba turi būti tikslinė, veiksminga ir atitinkanti geriausią energetikos srities patirtį .

Piliečių energetikos forume nagrinėjant geriausią patirtį išaiškėjo, kad didesnis energijos vartojimo efektyvumas dažnai yra geriausias ilgalaikis energijos nepritekliaus problemos sprendimas. Į tai turėtų atsižvelgti valstybės narės priimdamos priemones, kuriomis vykdo ES teisės aktuose nustatytus įpareigojimus mažinti vartotojų pažeidžiamumą ir spręsti energijos nepritekliaus problemą. Piliečių energetikos forumas padeda keistis šios srities geriausia patirtimi, kokia pagalba, visų pirma susijusi su energijos vartojimo efektyvumu, yra veiksmingiausia.

Kad valstybėms narėms būtų lengviau įvykdyti tokius įpareigojimus ir padidinti skaidrumą, Komisija apsvarstys, kaip duomenų surinkimą ir energijos nepritekliaus stebėjimą gerinti visoje Europos Sąjungoje, kartu užtikrinant asmens duomenų saugumą, privatumą ir apsaugą. Dera apsvarstyti, kokiais bendrais minimaliais kriterijais apibūdinti vartotojų pažeidžiamumą ir energijos nepriteklių.

Pažangiųjų būstų ir tinklų idėją paversti tikrove

Pažangiosios tinklo ir būsto technologijos turėtų padėti, o ne trukdyti, vartotojams dalyvauti naujojoje mažmeninėje rinkoje. Imtis priemonių vartotojams būtų lengviau ir paprasčiau, jei, naudodamiesi kompleksiniais automatiniais sprendimais, jie sujungtų pažangiąsias matavimo sistemas, pažangiąsias būstų energijos valdymo sistemas ir pažangiuosius prietaisus – tai leistų nesudėtingai valdyti vartojimą, dalyvauti taikant paklausos valdymo priemones arba pagal informaciją apie energijos kainą kuo labiau vartojimą suderinti su mažąja energijos gamyba. Pritaikius tokias pažangiąsias technologijas bus lengviau naudoti elektromobilius.

Kad vartotojai ir energetikos sistema gautų visą šių technologijų naudą, pažangiosios matavimo sistemos, kurios bus įrengtos, privalo turėti tokiam naudojimui būtinas funkcijas . Be to, diegiant pažangiąją matavimo infrastruktūrą turėtų būti garantuojama techninė sąveika ir galimybė vartotojams gauti savo vartojimo duomenis per atvirojo standarto nenuosavybinę sąsają.

Europos standartizacijos įstaigos yra parengusios visus pažangiųjų skaitiklių, taip pat pažangiųjų tinklų bendrosios architektūros ir pavienių dalių standartus, kuriuose išnagrinėti ir technologijos, ir ryšio (t. y. keitimosi informacija protokolų) klausimai. Komisija įdėmiai stebės, kaip įgyvendinami šie standartai, ir išnagrinės, ar pažangiųjų tinklų ir pažangiųjų matavimo sistemų, įskaitant jų rekomenduojamas funkcijas, Europos standartai taikomi nuosekliai, siekiant gauti norimas funkcijas ir sąveiką.